“Pitasanoigakenarika viroegi atsi tsatagaigerotyo nokantaigakempirira.
Narori nonkantakeri Apa intigankakera pashini Mutakotantatsirira inkantakanira intimasurentaigakempi garatyo iokumaigimpi.
Irirotari Isure Tasorintsi gotagaigakempironerira arisanorira.
Yogaegiri terira inkematsaigeri Tasorintsi garatyo ikogumaigi inkematsaigakerira irirori aikiro,
teranika ineaigeri aikiro tera irogoigeri,
kantankicha viroegi pogoigiri,
ariotari itentaigakempiri impo inkantakani intimasurentaigakempi.
“Gara novashigantaigimpi nompigashiigaempityo.
Gara samani ineaigaana terira inkematsaigena,
kantankicha viroegi pineaigaenatyo.
Narori nokantakanitari notimi,
nerotyo ario pinkañoigake viroegi aikiro pinkantakanityo pintimaigake.
Antari nontigankakerira Isure Tasorintsi intimasurentaigakempira ario pogoiganake arisano naro notentasanotari Apa.
Ario pikañoigaka viroegi pitentasanoigakena,
narokya tentasanoigakempi.
Yogari gotakerorira nokogagetirira naro impo itsatagakero iriro tasanotakena.
Yogari Apa intasanotakempari tasanotanarira.
Ario nonkañotakempa naro nontasanotakempari,
aikiro nontentasanotakempari kameti irogotasanotakenaniri.”
Iniamatanaketyo irapitene Jorashi terira iriro Ishikariote ikantiri Jeso:
—Notinkami,
¿tyara okantakara intagani naroegi pintentasanoigakempa nogotasanoigakempiniri,
yogaegiri terira inkematsaigempi gara pitentasanoigari?
Ikantiri Jeso:
—Tyanirika tasanotana itsatagiro nokantagetakerira.
Yogari Apa intasanotakempari.
Naro nontentakempari Apa nompokaigakera nontimasurentaigakerira.
Yogari terira intena tera intsatagero nokantagetakerira.
Tera tsikyata nagashitemparo nokantaigakempirira maika,
intityo kantakena Apa tigankakenarira.
“Onti nokantaiganakempi magatiro maika aiñokyanara notentaigimpi.
Kantankicha impogini yogari Apa intigankakeri Isure intimasurentaigakempira irimutakoigakempira,
ineaigakempitari pikematsaiganara.
Antari iripokakera irogotagaigakempi magatiro,
aikiro isuretagaigakempiro nokantaigakempirira maika.
“Maika nogishineaiganakempi kameti ganiri povankinavageiga onti pinkañoigakena naro tera tatoita novankinaventempa.
Narori teranika ario nonkañoigempari yogishineantaigira matsigenkaegi.
Gara pikenkisureavageiga,
aikiro gara pitsarogaigi.
Maika pikemaigakena nokantakera noatake,
kantankicha nompigashiigaempi.
Arisanomera pintasanoigakena pishineiganakempamerorokari pikemaigakenara nokantakera noatae enoku Apaku,
pairotari yavisakena.
Onti nokantaigakempi maika tekyara agempa noatantaemparira kameti impogini aganakempara pogoigakeniri arisano nokantasanotake.
“Maika gara samani nokenkitsavageigaimpi,
pokapaaketari shintaigaririra terira inkematsaige.
Teratyo iragaveavetena,
kantankicha ariotyo onkañotakempa maika kameti irogoigakeniri maganiro naro notasanotari Apa,
aikiro notsatagagetiro magatiro ikantakenarira.
“Maika kaviriiganake tsame.